**Santander Consumer Bank** er en nordisk forretningsbank som tilbyr bilfinansiering, lån, kredittkort og spareprodukter. Per 2018 har banken 1,5 millioner kunder, mer enn 1500 ansatte og en forvaltningskapital på NOK 176 mrd. i Norden. Banken er blant Norges ti største banker målt i forvaltningskapital.

Organisering
------------

Santander Consumer Banks nordiske hovedkontor ligger på Lysaker i Norge, med filialer i Sverige og Danmark, og datterselskap i Finland. Banken opererer med norsk banklisens, og er regulert av det Norske Finanstilsynet. Santander er medlem av Bankenes sikringsfond.

### Eierskap

Santander Consumer Bank AS er et heleid datterselskap av Santander Consumer Finance, som igjen er eid av det spanske finanskonsernet Banco Santander. Banco Santander er et av verdens største finanskonsern og den andre største banken i eurosonen målt i markedsverdi. Banco Santander 144 millioner kunder, over 13 000 filialer og mer enn 200 000 ansatte .

Forretningsområder
------------------

### Bilfinansiering

Santander Consumer Bank er Nordens største bilfinansieringsselskap. Per 2018 var NOK 128 mrd. utlånt til bilkunder over hele Norden. Det utgjør i underkant av 80 prosent av selskapets totale utlånsportefølje.  

Santander tilbyr billån og leasing til privatpersoner og bedrifter via internett og gjennom partnerskap med 22 bilmerker og mer enn 5600 forhandlere, samt finansiering og importavtaler for forhandlere.  

I 2018 lanserte Santander, sammen med Kverneland bil, en markedstest av bilabonnementet Shft. Tjenesten tilbyr abonnement av bil på månedsbasis, uten bindingstid og startleie, hvor brukeren kan endre bil etter behov. 

### Salgsfinansiering

En stor del av Santanders virksomhet mot bedriftsmarkedet er knyttet til salgsfinansiering, hvor bedrifter kan tilby finansiering av varene de selger og kundene får mulighet til utsatt betaling og/eller avbetaling av kjøpesummen. Santanders største samarbeidspartner er Elkjøp. 

### Andre forbrukertjenester

Santander tilbyr også høyrentekonto, forbrukslån og kredittkort.

Historie
--------

Santander Consumer Bank ble formelt sett stiftet i 2001 under navnet Bankia Bank, men selskapet har røtter som går helt tilbake til 1963 da Elcon Finans ble etablert. Begge selskapene ble kjøpt av Santander Consumer Finance og i 2005 ble de fusjonert til Santander Consumer Bank.

### Oppkjøp og fusjoner

I 1963 ble finansieringsselskapet Elcon Finans (da Elcon Leasing) etablert. Elcon var Norges største finansieringsselskap med en omsetning på rundt 2 mrd. kr og filialer også i Sverige og Danmark. Selskapet ble i 2004 kjøpt av Santander Consumer Finance, som videreførte bilfinansieringsvirksomheten, men videresolgte virksomhetene innen leasing og faktoring til franske Société Générale.  

Den nettbaserte kredittkortbanken Bankia Bank ble startet i 2001, og var den første banken som tilbød helt gebyrfrie kredittkort i det norske markedet. I 2005 ble banken solgt for 435 millioner kroner til Santander Consumer Finance.
I 2005 fikk Santander Consumer Finance sammen med Elcon Finans og Bankia Bank tillatelse til å fusjonere de to selskapene, og det fusjonerte selskapet fikk navnet Santander Consumer Bank AS.
GE Money Bank ble en del av Santander Consumer Bank i Norge da Santander Consumer Finance i 2014 kjøpte GE Capitals enheter for forbruksfinansiering i Norge, Sverige og Danmark, kjent som GE Money Bank. Selskapene fusjonerte 1. juli 2015.

Betalingstjenester
------------------

Santander var en av de to første bankene (ved siden av Nordea) som tilbød kontaktløse betalinger med Apple Pay i Norge fra lanseringsdatoen 20. juni 2018.

Sponsorater
-----------

Santander globalt er sponsor av UEFA Champions League i tre år fra 2018-2019 sesongen. Selskapet har fra 2016-2017 sesongen hatt en tittelavtale med den spanske toppligaen, som gjør den kommersielt kjent som LaLiga Santander. Santander har også sponset den søramerikanske klubbturneringen Copa Libertadores siden 2008.  

I Norge er Santander partner av Chooose og Right to Play, og sponsor for Norges Fotballforbund med hovedfokus på E-sport, aldersbestemte landslag og barnebreddefotball 6-7 år. Sommeren 2018 samarbeidet Santander med Chooose for å gjøre fotballturneringen Norway Cup klimapositiv.  

Santander var fra 2014-2018 hovedsponsor for Aukland-brødrenes langløpslag som da gikk under navnet Team Santander. Laget har siden skiftet navn til Team Ragde Eiendom.  

Den finske og danske delen av Santanders virksomhet sponser begge det internasjonale veldedighetssykkellaget Team Rynkeby og i Danmark er banken samarbeidspartner med den danske kreftforeningen Kræftens Bekæmpelse.

Referanser
----------

1. 1 2  «Årsrapport 2018 Santander Consumer Bank (engelsk)» (PDF). Santander Consumer Bank AS. Besøkt 26. februar 2019.
2. ↑  «Norges ti største banker i forvaltningskapital (nedlastbar fil)». Finans Norge. Besøkt 26. februar 2019.
3. ↑  «Konsesjonsregisteret Santander Consumer Bank». Finanstilsynet. Besøkt 26. februar 2019.
4. ↑  «Medlemsliste Bankenes sikringsfond». Bankenes sikringsfond. Besøkt 26. februar 2019.
5. ↑  «Leading banks in Europe as of May 2018». Statista. Besøkt 1. mars 2019.
6. ↑  «Årsrapport 2018 Banco Santander (engelsk)» (PDF). Banco Santander. Arkivert fra originalen (PDF) Bruk av `|arkiv_url=` krever at `|arkivdato=` også er angitt (hjelp). Besøkt 1. mars 2019.  «Arkivert kopi» (PDF). Archived from the original on 1. mars 2019. Besøkt 1. mars 2019. CS1-vedlikehold: Uheldig URL (link)
7. ↑  «Q4 2018 Investor Presentation» (PDF). Santander Consumer Bank. Besøkt 26. februar 2019.
8. ↑  «Investerer «mange hundre millioner kroner» for å gi nordmenn abonnementstjeneste på bil». DN.no. Besøkt 26. februar 2019.
9. ↑  «– Kundene er veldig usikre på hva de skal gjøre». Dagens Næringsliv DN.no. Besøkt 26. februar 2019.
10. ↑  «Elcon skal erobre Norden». Dagens Næringsliv DN.no. Besøkt 1. mars 2019.
11. ↑  «Storinvestorene selger Bankia Bank». Dagens Næringsliv DN.no. Besøkt 1. mars 2019.
12. ↑  «Elcon Finans AS og Bankia Bank AS - tillatelse til fusjon m.m». Finansdepartementet. Besøkt 1. mars 2019.
13. ↑  «Får kjøpe Bankia Bank». Dagens Næringsliv DN.no. Besøkt 1. mars 2019.
14. ↑  «Santander kjøper GE Money Bank». Dagens Næringsliv DN.no. Besøkt 1. mars 2019.
15. ↑  «Santander Consumer Bank fusjonerer». NTB (pressemelding fra Santander Consumer Bank). Arkivert fra originalen 1. mars 2019. Besøkt 1. mars 2019.
16. ↑  «Apple Pay lanseres i Norge». E24.no. Besøkt 1. mars 2019.
17. ↑  «Sponsorvirksomhet». Santanderconsumer.no. Besøkt 1. mars 2019.
18. ↑  «Santander gjør alle Norway Cup-deltakere klimapositive». Norway Cup. Arkivert fra originalen 14. juni 2019. Besøkt 1. mars 2019.
19. ↑  «Santander Consumer Bank er platinsponsor for team Rynkeby». Team-Rynkeby.dk. Arkivert fra originalen 2. mars 2019. Besøkt 1. mars 2019.
20. ↑  «Vores samarbejdspartnere». Kræftens Bekæmpelse. Besøkt 1. mars 2019.

Eksterne lenker
---------------

* Santander Consumer Bank – offisielt nettsted
* Svenske Santander Consumer Bank – offisielt nettsted
* Danske Santander Consumer Bank – offisielt nettsted
* Finske Santander Consumer Bank – offisielt nettsted
* Banco Santander – offisielt nettsted

|  |  |
| --- | --- |
| Oppslagsverk/autoritetsdata | Brønnøysundregistrene
 |